정조 13년
己酉七月十一日申時上御誠正閣奉審承旨與領議政入侍時同副承旨金履成假注書李海隣記注官金健修記事官李相璜領議政金熤以次進伏訖上敎履成曰與相地官輩果已詳細奉審而承旨所見地師所言果何如履成曰地師所見皆是矣上曰穴體非眞穴卽補土而穴星又不成樣方書所謂無氣之死土猶屬歇後地中事地師之言雖不可信水火蟲木四患安知不俱備方書所載皆未必盡然至於十分無疑處雖凡眼可以知之豈待卜舊人之言而決之乎同副慣於風水每以此自任云術家之說俄筵則近於不經雖不言之今適從容問之矣本園乙辰作腦乙入首丙作甲坐外作卯坐得水辛戌破則亥破也辰戌丑未方所謂凶龍方書一按可知亥是木甲卯亦木也木山之亥破亦非長生破乎且以得水言之在辛戌方亦非所謂黃泉得水乎至於內堂或云偏水而元無水則貧局云云猶不襯似乙氣犯於龍脈此猶不成格且況以乙入首乎安樂峴路每當展省踰此峴尤以此路爲悶迫園所自此峴乾戌方落脈變爲辛戌丁未方剝換午丁再轉爲脈乙辰入首辛戌丁未乙辰已萬萬驚心況乙辰之下所奉處爲甲坐脈若單行而變爲貴脈猶有一分可慰入首節爲乙辰則可知其雙行寧有如許龍脈行度乎水法稍勝處爲坤方源流不長潦水時亦始見而旋涸戌木水由辛而歸於壬亥爲反弓水先後天相破此猶屬歇後至於龍勢俗所謂風吹水怯無化生之病龍也履成曰壬癸破之說雖引不見三丈之法此法則用於平洋之地矣平洋則息水之砂以其低微而水去隱隱故到得不見三丈方謂之破而至若下砂頭截水勢卽地便藏則不可用三丈之例明是亥破矣上曰其時似以不見三丈之法論破而不以爲忌矣俄筵所謂水原地予雖未及目見幾年經營豈不領略乎癸坐年運山運本命運俱吉過峽乙峽也配向得破無不具美雖凡眼俗見決知爲眞龍眞穴眞砂眞水大抵野中之龍盤如瓜藤臍間之脈乳而爲窩左右砂角如鳥舒翼空處圓暈宛然茵褥瞭然靑龍四重白虎三重堂內之水悠揚彎廻去如不去顯有顧我欲留之意兼以明堂內小墩作眞正之案靑龍外照山作吉祥之砂此非無上大地乎地旣盡善盡美此後審愼惟在裁穴而觀於儀軌及古人文字已有定置之穴穴宜稍低向宜對珠珠卽小墩也俄筵所謂盤龍對珠之形也況千里行龍古人所稱此地自負兒山至于穴處起起伏伏行度不知爲幾百里登封標處指點重巒如在咫尺無論如此如彼今之地師之說豈足取信而此地傳來文跡如此豈非萬幸乎履成曰臣爲父母遷葬多見京鄕地師而語及於園所無一人譽者故常懷耿耿隱憂每欲冒昧一陳而事係莫重含意未果今日都尉陳疏大計完定不勝大幸新占之地臣亦曾見而果是無等之地願從有司之後參觀裁穴之時矣上敎熤曰卿屢經時任今又重卜元輔體重倚毗也深卿又出肅朝廷事尤可幸也熤曰臣有二大罪焉臣以萬不近似之人猥叨首揆之寵擢豈有一分堪承之望而只緣國有大事不敢爲辭巽之計卽日肅命殆若固有臣之愚妄放恣莫甚於此臣罪一也名以大臣則事面自別三揖而進一辭而退古例則然今日出肅雖緣事會而台府古例將自臣身而壞了此又臣之罪也且於園所奉審之行又未能隨諸大臣之後少伸微忱尤不勝惶恐矣伏願殿下特垂終始之恩俾安餘喘則非但私義之萬幸在朝家全保之澤豈不隆渥也哉上曰國家與卿身輕重顧何如也從前曲庇卿身反有加於念國事則雖謂之較重可也爲卿全保之念今亦豈歇後但今日何等時也遷奉何等事也卿須思盡瘁之義毋爲辭巽之計熤曰聖敎及此實不勝惶感之至矣上曰奉審大臣以下入侍賤臣承命出與判府事徐命善領敦寧洪樂性判府事李福源李在協左議政李性源右議政蔡濟恭錦城尉朴明源觀象監提調金鍾秀繕工監提調徐有隣李文源禮曹判書李在簡行都承旨金載瓚行左承旨李時秀右承旨李祖承左副承旨李夔右副承旨洪仁浩記事官徐有聞直提學金憙原任直閣徐鼎修鄭東浚直閣李晩秀待敎金祖淳偕入進伏命善等曰臣承命馳詣園所奉審則地師三人所見皆同謹以書啓仰陳矣鍾秀曰臣等承命奉審園所則與都尉疏語一無差爽矣朝因擾擾不得詳達而臣於堪輿書全無聞見至於砂水局勢之好否固未能的知而參以凡眼聞諸輿論決知非永久奉安之地也臣於昔年參居雷肆仰覩德容淵停岳峙常以爲卽今所奉之園所格局氣勢淺小低下大不合於聖人萬年之莊且待罪楊州時亦嘗因聖敎有所對矣今聞地師之說莫非臣不忠之罪也水法山勢之爲地家所忌者已爲論列於書啓中一經睿覽則可以俯悉矣改卜吉地不容暫緩亟下成命是臣區區之望也上命時秀讀書啓訖命善等齊聲曰臣等別無更達之辭矣惟願亟下成命以爲國家億萬年無疆之計千萬幸甚矣上曰相地官使之入侍仍命書榻敎曰幼學金養直令該曹口傳付軍職冠帶常仕上曰成夢龍則以所着天翼使之入侍金養直則旣付軍職卽令帽帶入侍可也有聞承命出與成夢龍金養直偕入上敎有隣曰相地官章服令本曹製給留京糧資亦爲備給可也有隣承命退上曰明日看山之行及設都監事出擧條可也命善曰臣等率地師進詣園所詳細奉審則諸地師之言與都尉疏論沕然相合故使之各具意見條列於書啓中以備睿覽而今此遷奉之議似若天心之默佑陰騭而有不容少緩者宗社無疆之福自此可占臣不勝慶幸之至樂性曰臣詳聞諸地師所論則指證明確果相符於都尉之疏陳矣今玆遷奉之擧實是聖孝攸感而宗社億萬年綿永之福自今伊始臣不勝欽頌慶祝之至福源曰都尉所陳五條之外諸地師疵議又如此人見旣同天意可占遷奉吉地允合於禮臣無容他議矣在協曰諸地師所見已具於書啓中而都尉疏語儘爲明的遷奉之擧有不容少緩矣性源曰臣隨諸大臣後進詣圍所奉審則諸地師之言果與都尉疏論沕合遷奉之擧決不容少緩矣濟恭曰閭巷之有此論已有年所而特以事係莫重故人不敢發言今幸都尉疏出矣臣亦承命隨諸大臣後進詣奉審則不特相地官等所言與都尉疏沕合以臣蒙昧之見亦知其來龍無生動意龍虎亦單簿決非帝王家萬年奉安之所擇吉遷奉實有光於聖孝矣明源曰臣之區區賤見已悉於疏中更無可達者矣鍾秀曰都尉之疏非都尉一人之見也國人公共之論其來已久而特以事重故不敢發言爾周廻奉審臣亦今始爲之諸地師所論之外大體形局淺且小其在事面不合於莫重萬年奉安之幽宅遷奉之節恐不容少緩矣在簡曰臣朝見都尉之疏隨諸臣後進詣奉審又聞諸地師言遷奉之擧恐不容少緩待罪有司惟願亟下成命矣文源曰大臣諸臣旣已詳陳臣豈有他見惟願亟擧遷奉之禮矣熤曰臣朝承新除未及肅命故雖不得與諸臣同爲奉審而今聞奉審諸臣所奏且伏見書啓中相地官條陳之言與都尉疏陳果爲一一沕合園所遷奉之禮更無容他議今則奉審之行旣已復命更卜吉地不可一日暫緩明日臣等率相地官出往水原地看審國葬置標處以來以爲卽速擧行之地遷園園所兩都監堂郞先爲差下何如上曰依爲之出擧條上曰吏曹堂上入侍可也有聞承命出與吏曹參判金文淳參議李祖源偕入進伏上曰遷奉之禮今因諸臣所奏已爲完定而設都監事不可緩緩問于大臣都監堂上卽爲差下可也文淳承命退出上曰都廳不可不擇差誰可爲之卿等退去須卽擇差可也載瓚曰園所遷奉設都監擧行事命下矣政官牌招開政何如上曰依爲之出擧條上曰明日曉頭除朝辭出去看審而再明復命可也命大臣以下先退仍命祖承召成夢龍李命求金養直進至前階敎曰李命求今日雖初見而成夢龍金養直汝等兩人近聞以水原穴處成夢龍主丑坐之論金養直主癸坐之論云是豈如是之事乎癸坐丁向已載於己亥儀軌伊時以稍上稍下爲爭端而今以癸坐丑坐携貳其可成說乎癸坐則向空而對珠對珠雖非每陵所有者大抵向空之義卽王者無對之意占陵者自古多設此議況丑坐而只對一峰則論以術法亦豈如此乎夢龍曰當如聖敎矣上曰癸坐山內堂午破外堂丙破無所拘礙況稍低則尤無丙破之慮設如成夢龍之言稍上而爲丙破亦未必不可養直曰聖敎至當矣夢龍曰丙破未安矣上曰此山垣局龍虎重重作門而內堂破於午外堂破於丙不可偏廢亦當以內外破言之以來頭應驗言之則內破關初運外破關次運雖以閭閻間事論之遷動舊山移安新兆係是莫重大至難愼之擧當先以初運吉利爲主初運旣吉利則次運自當亨泰況外破多合格者乎內外堂竝論非出臆料原於李淳風三分合之說蓋旣有龍穴則必有分水合水處穴上水爲初分合內明堂水爲二分合外明堂水爲三分合穴上界水關係最爲緊要今若不論內破但論外破則能無擧一遺二之歎乎養直曰稍低則癸坐午破分明矣上曰成夢龍之以癸山丙破爲疵者卽偏信九星之論也癸坐山丙去水爲彔存破故汝雖難之若合吉格則雖破軍廉貞甚於彔存者亦不爲忌矣況此坐丁得水丙破則正合河圖天干生成格雖無得水若有好砂則亦合此格矣夢龍曰奉審然後可以知之矣上曰汝等兩人前旣屢審更豈有別見乎稍上之論古人已不用之然則當稍低用之丙破自歸於午破明日以坦處癸坐丁向午破看審可也養直曰臣六十餘年居生於穴下數步地豈敢以臆見仰對乎分明是癸坐丁向午破而坦處氊褥卽眞穴也上曰金養直之言是矣予亦量之熟矣命地師先退上曰已熟量而諦審不待明日看山之行予心釋然矣命諸臣退出